Adunarea UE a reprezentanților locali și regionali	Rețeaua de monitorizare a subsidiarității

Instituția:
Titlul inițiativei UE:
Referință: [ex. COM(2005)112]

Principiul subsidiarității este conceput să garanteze că deciziile sunt luate cât mai aproape posibil de cetățean, la cel mai potrivit nivel la care obiectivele avute în vedere pot fi îndeplinite cu cea mai mare eficiență. Astfel este necesar să se efectueze verificări constante ale gradului de justificare a acțiunii UE, în lumina posibilităților existente la nivel central, regional și local. Tratatul de la Lisabona a completat definiția principiului subsidiarității al UE prin referirea explicită la dimensiunea sa locală și regională. Prezenta grilă este concepută ca un instrument pentru partenerii Rețelei de monitorizare a subsidiarității, cu scopul de a ușura punerea în practică a inițiativelor UE legate de principiile subsidiarității și proporționalității, abordând în același timp conceptul unei mai bune legiferări. Grila include o anexă care pune la dispoziție surse de informare relevante.

1. TIPUL DE COMPETENȚĂ/BAZA LEGALĂ
Principiul subsidiarității se aplică doar în domenii care nu sunt de competența exclusivă a Uniunii (Art. 5 TUE), ca de exemplu competențe partajate și de sprijin. La începutul unei analize a subsidiarității, trebuie definit tipul de competență presupus de inițiativele UE. Pentru acest lucru, trebuie să se înceapă prin identificarea bazei legale. Baza legală a unui inițiative UE este reprezentată de un articol din tratat care dă dreptul instituțiilor UE să acționeze într-un anumit domeniu de politică. Acest lucru este deosebit de important pentru a se identifica baza legală specifică pentru actele legislative, dar este, de asemenea, relevant, în cazul actelor nelegislative, precum comunicările, Cărțile Albe și Cărțile Verzi. Cu toate acestea, în acest caz, ar fi suficientă doar identificarea domeniilor de politică prezente în titlurile sau capitolele relevante ale tratatului. Baza legală și tipul de competență pot fi identificate răspunzând la următoarele întrebări:
1.1 Ce articol(e), titlu(ri) sau capitol(e) din tratat formează baza pentru competența UE de a acționa în domeniul în discuție? (pentru articole, vezi tabelul din anexă, punctul 1)

1.2 Competența este exclusivă, partajată sau de sprijin? (a se vedea tabelul din anexă) În cazul competențelor exclusive ale UE, trebuie evaluată doar respectarea principiului proporționalității (vezi punctul 3).

2. PRINCIPIUL SUBSIDIARITĂȚII - „Ar trebui UE să acționeze?“
În domenii care nu țin de competența sa exclusivă, Uniunea intervine doar dacă și în măsura în care obiectivele acțiunii preconizate nu pot fi realizate în mod satisfăcător de statele membre nici la nivel central, nici la nivel regional și local, dar datorită dimensiunii și efectelor acțiunii preconizate, pot fi realizate mai bine la nivelul Uniunii (Art. 5 TUE). UE ar trebui să acționeze doar dacă se consideră că acțiunea sa este necesară și aduce un beneficiu clar. Aveți posibilitatea de a evalua dacă aceste două condiții cumulative sunt îndeplinite prin analizarea următoarelor întrebări. Surse de informare utile pentru această analiză sunt evaluările de impact (a se vedea punctul 2 din anexă) și/sau expunerile de motive și considerentele propunerilor legislative.
2.1 Acțiunea propusă este necesară
deoarece problema abordată prezintă aspecte transnaționale care nu pot fi reglementate satisfăcător doar de statele membre și/sau autoritățile locale și regionale?
și/sau
deoarece acțiunile întreprinse doar de statele membre sau lipsa acțiunii de la nivelul UE ar intra în conflict cu cerințele Tratatelor sau ar dăuna altfel, în mod semnificativ intereselor celorlalte state membre?
și/sau
deoarece măsurile UE existente și/sau asistența specifică oferită în acest cadru nu sunt suficiente pentru realizarea obiectivului(elor) propus(e)?
2.2 Acțiunea propusă ar aduce un beneficiu clar, datorită dimensiunii și eficienței, în comparație cu acțiunea de la nivelul național, regional sau local (de exemplu economii de scară, claritate juridică, omogenitate a abordărilor juridice etc.)?

3. PRINCIPIUL PROPORȚIONALITĂȚII - „Cum ar trebui să acționeze UE?“
Acțiunea Uniunii, în conținut și formă, nu depășește ceea ce este necesar pentru realizarea obiectivelor tratatelor (Art.5 TUE). Mijloacele propuse de UE trebuie să fie potrivite și corespunzătoare pentru realizarea obiectivului(elor) propus(e).

3.1 Aveți posibilitatea de a evalua dacă natura și amploarea acțiunii propuse respectă cerințele de proporționalitate prin analizaarea următoarelor întrebări. Surse de informare utile pentru această analiză sunt evaluările de impact (a se vedea punctul 2 din anexă) și/sau expunerile d emotive și considerentele propunerilor legislative.
Reprezintă acțiunea propusă o metodă corespunzătoare de realizare a obiectivului(elor) propus(e)?
și
Este forma acțiunii propuse (instrumentul ales) cât se poate de simplă pentru realizarea obiectivului(elor) propus(e)? (UE ar trebui să legifereze doar în măsura în care este necesar. Respectând cerințele tratatului, cu condiția ca acest lucru să fie suficient pentru realizarea obiectivului(elor) propus(e), ar trebui preferate directivele în locul regulamentelor, directivele-cadru în locul măsurilor detaliate; măsurile nelegislative, de tipul recomandărilor neobligatorii în locul actelor legislative; ar trebui să se prefere încurajarea cooperării dintre statele membre, a coordonării acțiunii naționale sau a completării și sprijinirii unei astfel de acțiuni prin orientări de stabilire a mecanismelor de schimb de informații etc.).
și
Lasă acțiunea propusă cât mai mult spațiu posibil pentru decizia de la nivel național (anume central, regional și local), pentru realizarea obiectivului(elor) propus(e)? (Respectând cerințele tratatului și atât timp cât acest lucru este suficient pentru realizarea obiectivului(elor) propus(e), măsurile UE trebuie să ofere statelor membre metode alternative de realizare a obiectivului(elor) propus(e); trebuie acordată atenție respectării măsurilor elaborate la nivel național. În cazul în care este necesară stabilirea de standarde la nivelul UE, ar trebui să se ia în considerare stabilirea de standarde minime, lăsând statelor membre libertatea de a stabili standarde mai ridicate).
3.2 În cazul în care considerați că acțiunea propusă depășește ceea ce este necesar, în opinia dumneavoastră, care considerați că ar fi metoda alternativă, mai puțin restrictivă, de realizare a obiectivului(elor) propus(e)?

4. O MAI BUNĂ LEGIFERARE
4.1 Dacă o inițiativă UE este însoțită de o evaluare de impact (a se vedea anexa, punctul 2), credeți că aceasta ia în considerare în mod corespunzător aspectele locale și regionale? Sunteți de acord cu evaluarea propusă de Comisia Europeană?
4.2 Punerea în aplicare a acțiunii propuse ar atrage după sine poveri financiare și/sau administrative pentru administrația dumneavoastră și/sau agenții economici și/sau cetățenii din regiunea/orașul/municipiul dumneavoastră? Ar fi aceste costuri proporționale cu obiectivul(ele) propus(e)? Dacă impactul inițiativei UE nu a fost evaluat (fie separat, printr-o evaluare a impactului, fie direct, chiar prin inițiativă), vă rugăm să precizați dacă, în opinia dumneavoastră, poverile potențiale financiare și/sau administrative ar trebui evaluate în continuare, de exemplu prin consultarea cu diferitele rețele ale Comitetului Regiunilor.

5. ROLUL UE
În opinia dumneavoastră, ce rol ar trebui să joace UE în respectivul domeniu de politică? (De exemplu, ar trebui UE doar să stabilească cadrul principal/principalele obiective sau, mai degrabă, să specifice dispoziții mai detaliate? Ar trebui UE să joace un rol de sprijin mai puternic, de exemplu, prin coordonarea politicilor naționale în vigoare sau este necesară o acțiune de mai mare amploare și mai directă a UE? Sunt necesare măsuri de reglementare sau considerați că ar fi suficiente alternativele la legislație, ca de exemplu documente orientative de la Comisia Europeană?)

Anexă

1. TIPUL DE COMPETENȚĂ ȘI BAZA LEGALĂ A INIȚIATIVELOR UE

COMPETENȚĂ EXCLUSIVĂ UE (Art. 3 TFUE)
Domeniu de politică	Baza legală (Articolul din tratate)	Consultarea obligatorie a Comitetului Regiunilor?
Uniunea vamală	Art. 31 TFUE	NU
Stabilirea regulilor concurențiale necesare pentru funcționarea pieței interne	Art. 103 și 109 TFUE	NU
Politica monetară a statelor membre a căror monedă este euro	Art. 127-138 TFUE [Art. 3 alineatul (4) TUE]	NU
Conservarea resurselor biologice marine, în conformitate cu politica comună de pescuit	Art. 3, 40 și 43 TFUE	NU
Politica comercială comună	Art. 206 și 207 TFUE	NU
Încheierea unui acord internațional (în domeniile menționate anterior, ca și în alte domenii, atunci când ea este prevăzută într-un act legislativ al UE sau este necesară pentru a permite UE exercitarea competenței sale interne sau în măsura în care aceasta poate afecta reglementările comune sau denatura domeniul lor de aplicare)	Baza legală va fi reprezentată întotdeauna de articolul din tratat care privește subiectul acordului și art. 216 și 218 TFUE pentru procedură.	NU

COMPETENȚE PARTAJATE (Art. 4 TFUE)
Domeniu de politică	Baza legală (Articolul din tratate)	Consultarea obligatorie a Comitetului Regiunilor?
Piața internă	Art. 26 (general), și 46 și 48 (lucrători), 50 și 59 (înființare și servicii), 64 (capital), 113 (fiscalitate) și 114 (clauza generală de armonizare) TFUE [Art. 3 alineatul (3) TUE]	NU
Politica socială, pentru toate aspectele definite în TFUE	Art. 153 TFUE (155 pentru acordurile între partenerii sociali)	DA - Art. 153
Art. 157 TFUE non-discriminare între bărbați și femei	NU
Art. 19 TFUE non-discriminarea pe criterii de sex, rasă sau origine etnică, religie sau credință, dizabilități, vârstă sau orientare sexuală	NU

Coeziune economică, socială și teritorială	Art. 175, 177 și 178 TFUE, Art. 164 TFUE pentru FSE [Art. 3 alineatul (3) TUE]	DA - Art. 175, 177 și 178 Art. 164 pentru FSE
Agricultură și pescuit, cu excepția conservării resurselor biologice marine	Art. 4, 40 și 43 TFUE	NU
Mediu înconjurător	Art. 192 TFUE [Art. 3 alineatul (3) TUE]	DA - Art. 192
Protecția consumatorului	Art. 169 TFUE	NU
Transport	Art. 91 și 100 TFUE	DA - Art. 91 și 100
Rețele transeuropene	Art. 172 TFUE	DA - Art. 172
Energie	Art. 194 TFUE	DA - Art. 194
Domeniul libertății, securității și justiției	Art. 67 (general), 77 (frontiere și circulație), 78 (azil, sprijin și protecție temporară), 79 (imigrare), 81 (cooperare judiciară în materie civilă), 82 (cooperare judiciară în materie penală), 83 (dreptul penal material), 84 (prevenirea criminalității), 87, 88 și 89 (cooperare polițienească) TFUE [Art. 3 alineatul (2) TUE]	NU - dar se verifică subsidiaritatea de către parlamentele naționale, în conformitate cu art. 69
Aspecte comune privind siguranța în materie de sănătate publică, pentru aspectele definite în TFUE	Art. 168, în special măsurile adoptate în conformitate cu alineatul (4) al TFUE	DA - Art. 168 alineatul (4)
Cercetare, dezvoltare tehnologică și spațiu	Art. 182, 188 și 189 TFUE	NU
Cooperarea pentru dezvoltare și ajutor umanitar*	Art. 209, 212 și 214 TFUE	NU

COMPETENȚE UE PRIVIND ACȚIUNILE DE SPRIJINIRE (Art. 6 TFUE)
Domeniu de politică	Baza legală (Articolul din tratate)	Consultarea obligatorie a Comitetului Regiunilor?
Protecția și îmbunătățirea sănătății oamenilor	Art. 168 TFUE [cu excepția alineatului (4)]	DA - Art. 168 alineatul (5)
Industrie	Art. 173	NU
Cultură	Art. 167 [Art. 3 alineatul (3) TUE]	DA - Art. 167
Turism	Art. 195	NU
Educația, formarea profesională, tineretul și sportul	Art. 165 și 166 TFUE	DA - Art. 165 și 166
Protecția civilă	Art. 196	NU
Cooperarea administrativă	Art. 74 și 197	NU

DOMENII SPECIALE DE POLITICĂ ALE UE
Domeniu de politică	Baza legală (Articolul din tratate)	Consultarea obligatorie a Comitetului Regiunilor?
Coordonarea politicilor economice	Art. 2 alineatul (3), 5, 120 - 123 TFUE	NU
Coordonarea politicilor în domeniul forței de muncă	Art. 2 alineatul (3), 5, 148 și 149 TFUE	DA - Art. 148 și 149 TFUE

2. SURSE RELEVANTE PENTRU EVALUAREA DE IMPACT A INIȚIATIVELOR UE

N.B.:	Prezența referinței „SEC“ pe pagina de titlu a inițiativei Comisiei arată faptul că s-a efectuat deja o evaluare a impactului.

2.1 Secțiunea „O mai bună legiferare“ a site-ului Comisiei Europene:

http://ec.europa.eu/governance/better_regulation/index_ro.htm

A se vedea în special sub-secțiunea „Evaluarea de impact“, din meniul din partea stângă.

2.2. Secțiunea „Evaluarea de impact“ a site-ului Comisiei Europene:

http://ec.europa.eu/governance/impact/index_en.htm

A se vedea în special sub-secțiunea „Lista evaluărilor de impact“, din meniul din partea stângă.

2.3 Evaluările de impact pot fi accesate și de pe site-ul Prelex:

http://ec.europa.eu/prelex

Prelex este o bază de date privind procedurile interinstituționale care urmărește principalele etape ale procesului de luare a deciziilor între Comisie și celelalte instituții.

_____________

Poverile administrative sunt costurile suportate de întreprinderi, agenții economici, cetățeni și autoritățile publice în procesul de respectare a obligațiilor de informare impuse de legislație, pe care nu le-ar fi adunat și nu le-ar fi pus la dispoziție în absența legislației.

Datorită articolului 4 alineatele (3) și (4), în aceste domenii, exercitarea competenței de către Uniune nu împiedică statele membre să-și exercite competențele.